Inkarnaat

**Inkarnaat** (ladina keeles *incarnatus* – 'lihaks saanud'), mille eestikeelne vaste võiks olla **ihuvärvus**, on maalikunstis kasutatav inimese ihu värvi toon. Tavaliselt mõeldakse selle all heledat valkjas-kollakas-roosakat värvitooni, mis vastab europiidsest põhirassist inimese nahavärvile. Tavakeeles kasutatakse värvinimena omadussõna "ihuvärvi" või "ihukarva" (näiteks sukkade, pesu, kanga vms kohta).

Heraldikas vastab ihuvärvile heraldiline tinktuur lihavärv.

## Variatsioonid
Ihuvärv võib tähendada tervet rida heleduse, küllastuse või värvitooni poolest erinevaid varjundeid olenevalt ajastust, kunstistiilist ja maalimistraditsioonist.

Juba Vana-Egiptuse ja antiikkunstis kujunes tavaks kujutada mehi tõmmuma nahaga kui naisi, sama kehtis renessanss- ja barokk-kunstis ja nii kuni 19. sajandi akademismini. Lapsi, aga ka taevalikke olendeid, kujutati jälle heledama ja roosakama nahaga kui tavalisi täiskasvanud inimesi.

Inkarnaat segatakse rohkest valgest ja väiksemast kogusest punasest värvist, millele toonimiseks lisatakse ookrit, sieenat või mõnd muud soojatoonilist värvipigmenti, aga võidakse lisada ka sinist või rohelist, mis muudavad ihutooni murtumaks ja tuhmimaks. Kuna inimihu pole kõigil pindadel sama värvusega (näiteks erineb nahavärv näol, kaelal ja kõrvalestal, või siis käsivarrel, peopesal ja küünarnukil), segatakse toonid vastavalt erinevad, aga nii, et need moodustavad ühtse terviku.

1821. aasta värviõpik "Werner's Nomenclature of Colours" paigutab ihuvärvi punaste hulka (*Flesh Red*) ja soovitab seda segada roosiroosast (*Rose Red*) ning tellispunasest koos natukese valgega. Näidetena loodusest pakub ta välja lisaks inimnaha värvusele roosa lubjakivi ja barüüdi värvuse.

Loodusteadlastele ja linnuvaatlejatele määratud värviõpik, 1886. aastal ilmunud "A nomenclature of colors for naturalists..." õpetab ihuvärvi tooni (*Flesh-color*) segama kinaverpunasest (*Scarlet vermilion*) ja valgest, tulemuseks on keskmise tugevusega soojatooniline roosa, lõheroosast mõnevõrra punakam ja roosiõie värvist tugevama ja soojema tooniga.

## Pildid
### Kunstis

File:Rogier van der Weyden - Portrait of a Lady - Google Art Project.jpg|Rogier van der Weyden. Daami portree, u 1460. National Gallery of Art, Washington
File:Adoration of the Magi Triptych Panel MET sfx-160d09.jpg|Mitu erinevat tooni ihuvärvi. Kuningate kummardamine, Saksa 16. sajandi reljeef. Metropolitani Kunstimuuseum
File:AnneSantiago.jpg|Kõigi riietuseta kehaosad on värvitud üht heledat inkarnaaditooni. "Anna ise kolmas", 17. sajandi polükroomne puuskulptuur. Santiago de Compostela katedraal
File:Fragonard Vieille.JPG|Jean-Honoré Fragonard. "Vana naise portree". Musée des Beaux-Arts et d'Archéologie de Besançon 
File:La Marquise de Baglion en Flore, Jean Marc Nattier, Alte Pinakothek Munich.jpg|Idealiseeritud jumega allegooriline portree. Markiis de Baglion Florana, Jean Marc Nattier, 1746. München, Alte Pinakothek
File:Portrait of Karl Morgenstern by Gerhard von Kügelgen.jpg|"Karl Morgenstern". Gerhard von Kügelgeni õlimaal, 1808-1809. Tartu Ülikooli raamatukogu kunstikogu
File:Psyche et LAmour.jpg|Akademistlikus traditsioonis maalitud "Amor ja Psyche". William-Adolphe Bouguereau, 1889
File:Renoir18.jpg|Pierre-Auguste Renoir. "Pärast kümblust". 1910


### Looduses

Guardian griffin, 1150-75, pink limestone, northern Italy, Emilia.JPG|Greifiskulptuur roosast lubjakivist, 1150–1175, Emilia
2011-12-24 15-08-31-baryte-10f.jpg|Tumedat ihuvärvi või lõheroosa värvusega barüüt
Cérusite, barytine .jpg|Barüüdi ja tserussiidi kristallid
Barite-Fluorite-art-10b.jpg|Roosa barüüt ja violetne fluoriit


## Kasutamine
Ihuvärvi toonis toodetakse ihupesu ja sukki, võimlemis- ja balletitrikoosid juhtudeks, kus need peavad kehal või muu riietuse all märkamatuks jääma. 

Kuigi ihuvärvi tooni on lihtne segada erinevatest põhivärvidest, turustatakse seda maalimisvärvina ka valmissegatuna (nimetuste *Flesh tint* ja *Teinte chair* all). Värvitoon on olemas Crayola värvikriitide komplektis, ent alates 1962. aastast uue nime *Peach* all, kuna eelmist nimetust hakati pidama tumedanahaliste jaoks solvavaks. Selle nimemuutuse jälgedes kannab ihukarva veebivärv nime *PeachPuff*.

## Vaata ka
* Beebiroosa
* Virsikuroosa

## Viited